ddrg/super_eurlex huggingface dataset:
DA Den Europæiske Unions Tidende CE 88/602

(2004/C 88 E/0617)

SKRIFTLIG FORESPØRGSEL E-0980/03

af Roberta Angelilli (UEN) til Kommissionen

(27. marts 2003)

Om: Firenze Kommunes udnyttelse af midler fra kultur 2000-programmet

I september 2002 forelagde det italienske finansministeriums tilsynsudvalg opgørelsen for udnyttelsen af midler stillet til rådighed af EU.

Af denne opgørelse fremgår det bl.a., hvor foruroligende langsomt og ineffektivt en række lokale myndigheder tildeler de godkendte projekter støtte.

Også Kommissionen har flere gange henledt opmærksomheden på denne alarmerende situation for så vidt angår lokale myndigheders mangelfulde udnyttelse af EU-midler.

Navnlig visse lokale myndigheder, herunder f.eks. Firenze Kommune, har hårdt brug for at udnytte EU-midlerne til fremme af det europæiske kulturområdes mangfoldighed og traditioner ved at fremme skabende kunstnerisk virksomhed og faglig mobilitet samt adgangen til og udbredelsen af kunst og kultur.

Kan Kommissionen på denne baggrund oplyse

1. om Firenze Kommune har forelagt projekter i håb om at opnå støtte fra kultur 2000-programmet?

2. om Firenze Kommune har fået bevilget støtte til disse projekter?
DA Den Europæiske Unions Tidende CE 84/741

(2004/C 84 E/0836)

SKRIFTLIG FORESPØRGSEL E-3840/03

af Proinsias De Rossa (PSE) til Kommissionen

(12. december 2003)

Om: Racedirektivet (direktiv 2000/43/EF)

Har Kommissionen været i kontakt med den irske regering i forbindelse med dennes manglende gennemførelse af princippet om ligebehandling af alle uanset race eller etnisk oprindelse inden for beskæftigelse og den sociale sektor — direktiv 2000/43/EF (1) — som skulle have været gennemført i Irland inden den 19. juli 2003? Hvorledes har den irske regering i så fald reageret? Hvilke foranstaltninger har eller vil Kommissionen iværksætte for at sikre, at alle beboerne i Irland kommer til at drage fuld fordel af ovennævnte retsakts beskyttelsesbestemmelser?

Svar afgivet på Kommissionens vegne af Anna Diamantopoulou

(3. februar 2004)

Medlemsstaterne skulle have gennemført Rådets direktiv 2000/43/EF af 29. juni 2000 om gennemførelse af princippet om ligebehandling af alle uanset race eller etnisk oprindelse senest den 19. juli 2003.

Irland har ikke formelt underrettet Kommissionen om sin gennemførelse af direktiv 2000/43/EF. Irland har informeret Kommissionen om, at tekniske ændringer af landets lov om lige muligheder for beskæftigelse og dets lov om ligestilling er nødvendige for at sikre fuld overensstemmelse med direktiverne om bekæmpelse af diskrimination. De irske myndigheder sendte en kopi af den foreslåede lov om ligestilling til Kommissionen den 16. januar 2004, og det videre forløb hen imod lovens vedtagelse og ikrafttræden afhænger af det irske parlaments tidsplan.

Kommissionen tager sin rolle som traktaternes vogter alvorligt og har allerede formelt indledt overtrædelsesprocedurer mod Irland (og flere andre medlemsstater) for manglende underretning om landets gennemførelsesforanstaltninger med hensyn til direktiv 2000/43/EF (inden fristen den 19. juli 2003).

(1) EFT L 180 af 19.7.2000, s. 22.
DA Den Europæiske Unions Tidende CE 78/756

(2004/C 78 E/0803)

SKRIFTLIG FORESPØRGSEL P-2767/03

af Dana Scallon (PPE-DE) til Kommissionen

(11. september 2003)

Om: Støtte til ngo'er

Kan Europa-Kommissionen finansiere organisationer, der støtter eller deltager i forvaltningen af programmer for tvangsabort?

Svar afgivet på Kommissionens vegne af Romano Prodi

(15. oktober 2003)

Kommissionens holdning til abort bygger på et antal principper, der er blevet vedtaget på en række større udviklingskonferencer inden for de senere år, herunder den internationale konference om befolkning og udvikling (ICPD) i Kairo i 1994 og ICPD + 5. Samtlige 15 EU-lande har godkendt ICPD-handlingsplanen.

Følgelig støtter Kommissionen mænds og kvinders rettigheder til frit og på basis af den fornødne viden at vælge, hvor mange børn de ønsker at få og hvornår, til at have adgang til god familieplanlægning og seksuelle sundhedsydelser, og til at have adgang til professionel fødselshjælp.

Kommissionen anser den nationale lovgivning som yderst vigtig, når det gælder spørgsmålet om aborter, der foretages inden for det offentlige sundhedssystem. Kommissionen støtter ikke abortpolitik som et middel til at begrænse befolkningstilvæksten i udviklingslande og modsætter sig skarpt tvangsabort.

EU har for nylig vedtaget Europa-Parlamentets og Rådets forordning (EF) nr. 1567/2003 af 15. juli 2003 om bistand til politikker og aktioner vedrørende reproduktiv og seksuel sundhed og dermed forbundne rettigheder i udviklingslande (1). Forordningen danner grundlaget for finansieringen af projekter i udviklingslande. Kommissionen vil gøre brug af offentlige udbudsprocedurer i forbindelse med valget af modtagerne af fællesskabsstøtte. Kommissionen tager kun højde for den aktivitet, som støtten godkendes til, og ikke det samlede antal aktiviteter, der udføres af den støttemodtagende organisation.

(1) EUT L 224 af 6.9.2003.
DA Den Europæiske Unions Tidende CE 78/680

(2004/C 78 E/0724)

SKRIFTLIG FORESPØRGSEL P-3998/03

af Konstantinos Hatzidakis (PPE-DE) til Kommissionen

(19. december 2003)

Om: Reklamekampagne i Grækenland finansieret af midler fra fællesskabsstøtterammen

I Grækenland fortsætter regeringen desværre sin praksis med at bruge midler fra fællesskabsstøtterammen til at føre propaganda for sig selv i fjernsynet og pressen. Disse reklamer formodes at have som hovedformål at fremme de operationelle programmer under fællesskabsstøtterammen. I virkeligheden udgør de en del af regeringspartiets reklamekampagne.

Et karakteristisk eksempel er reklamerne fra Sundhedsministeriet. Med slagordet »En ny æra for sundheden« reklamerer ministeriet for bygning af nye hospitaler og forbedring af visse tjenesteydelser på sundhedsområdet. Dette fremstilles dog som et resultat opnået af regeringen, idet EU's bidrag så godt som forties. I fjernsynets reklamespot vises der i slutningen og i nogle tiendedele sekunder et meget lille EU-flag ved siden af det græske uden nogen yderligere kommentar eller forklaring. Det bør bemærkes, at der ikke på noget tidspunkt nævnes noget om det operationelle program »sundhed og forsorg«, for hvis midler disse projekter er blevet gennemført, ej heller om fællesskabsstøtterammen. Naturligvis finansieres hele denne reklamekampagne med midler beregnet til oplysningskampagnen om fællesskabsstøtterammen.

1. Hvordan agter Kommissionen at skride ind over for de græske myndigheder for at få dem til at ændre karakteren af denne kampagne og alle lignende kampagner (for offentlige arbejder, beskæftigelsen m.m.), eftersom de er i total modstrid med ånden i strukturfondsforordningen og alt andet end fremmer fællesskabsstøtterammen?

2. Hvornår agter Kommissionen — som det er sket tidligere — at skride ind over for de græske myndigheder i betragtning af, at Grækenland reelt står foran et snarligt valg, og derved få udsat den slags reklamekampagner, der kan bruges til at føre propaganda for regeringspartiet op til et valg?

Svar afgivet på Kommissionens vegne af Michel Barnier

(30. januar 2004)

Kommissionen er opmærksom på de af det ærede medlem rejste spørgsmål.

a) Spørgsmålet om reklame omkring opførelsen af nye hospitaler blev drøftet i tilslutning til Overvågningsudvalgets møde den 17. december 2003 om fællesskabsstøtteramme III for Grækenland. Det blev aftalt, at selv om den pågældende reklamekampagne udelukkende blev finansieret via nationale kilder, ville de græske myndigheder ændre tv-reklameindslagene, således at det blev nævnt, at EU bidrager til bygningen af nye hospitaler.
DA Den Europæiske Unions Tidende CE 70/158

(2004/C 70 E/165)

SKRIFTLIG FORESPØRGSEL E-2894/03

af Konstantinos Hatzidakis (PPE-DE) til Kommissionen

(29. september 2003)

Om: Program for opnåelse af erhvervserfaring (STAGE) i Grækenland

Programmet for opnåelse af erhvervserfaring for arbejdsløse akademikere på området informatik og kommunikation (STAGE), der i 2002 blev optaget i det operationelle program »Informationssamfundet« under den tredje fællesskabsstøtteramme for Grækenland, blev af den græske regering præsenteret som et særlig vellykket program, der efter sigende i den periode, programmet varede (ni måneder), skal have ydet fuld understøttelse til hele 4100 arbejdsløse. Der er dog blevet klaget over, at STAGE-programmet, der er blevet gennemført i adskillige år, ikke har givet sine deltagere ret til at samle erhvervsaktivitetsstempler, og det anerkendes ikke af det højeste nationale råd for udvælgelse af personale til den offentlige forvaltning (ASEP) som erhvervserfaring eller beskæftigelse. Det er meget betegnende, at der heller ikke en gang til de personer, der har deltaget i programmet, udstedes et certifikat på, at de har deltaget i et erhvervs-uddannelsesprogram under Arbejdsformidlingen, selvom det er den organisation, der er ansvarlig for gennemførelsen af dette program.

Mener Kommissionen ikke, at de praktikanter, der her er tale om, udsættes for uretfærdig behandling, og at dette stiller programmet i et dårligt lys? Agter Kommissionen i forbindelse med dette spørgsmål at tage skridt over for de græske myndigheder?

Svar afgivet på Kommissionens vegne af Anna Diamantopoulou

(5. november 2003)

Det ærede medlems spørgsmål relaterer sig til en aktion under foranstaltning 3.5 i det operationelle program »Informationssamfundet« under den tredje fællesskabsstøtteramme for Grækenland. Formålet med denne aktion, som medfinansieres af Den Europæiske Socialfond (ESF), er at give unge arbejdsløse kandidater muligheden for en ni-måneders praktikperiode inden for informationssamfundsområdet.

Ifølge forvaltningsmyndigheden for dette operationelle program:

— er deltagerne kun sygeforsikret i løbet af praktikperioden;

— anerkendes deres deltagelse ikke af den offentlige forvaltning som erhvervserfaring. Det græske ministerium for indre anliggender og offentlig forvaltning har dog taget skridt for at få et ændringsforslag vedtaget i det græske parlament, således at disse praktikperioder anerkendes som erhvervserfaring;

— udsteder den græske arbejdsformidling (OAED) et certifikat for deltagelse til alle deltagere, som fuldfører praktikperioden.

Kommissionen har kontakt til de græske myndigheder for at diskutere, hvordan man kan forbedre de direkte eller indirekte virkninger af denne aktion.
DA Den Europæiske Unions Tidende CE 70/92

(2004/C 70 E/095)

SKRIFTLIG FORESPØRGSEL E-2377/03

af James Nicholson (PPE-DE) til Rådet

(18. juli 2003)

Om: Emblemer til EU's militære styrker

Ifølge nylige forlydender i pressen skal de militære styrker, der sendes til Congo, i identifikationsøjemed bære emblemer, som er baseret på et kort over Den Europæiske Union.

Det forlyder, at ingen del af Irland er repræsenteret på disse emblemer.

Kan Rådet oplyse, om disse forlydender er korrekte, og i så fald gøre rede for grunden til denne undladelse?

Svar

(5. december 2003)

Rådet skal hermed gøre det ærede parlamentsmedlem opmærksom på, at det eneste officielle emblem, som personalet i operation Artemis bærer, er et armbind i de europæiske farver (gule stjerner på blå bund) med operationens navn (Artemis), og uden noget kort over Europa.
DA Den Europæiske Unions Tidende CE 70/216

(2004/C 70 E/232)

SKRIFTLIG FORESPØRGSEL E-3095/03

af Koldo Gorostiaga Atxalandabaso (NI) til Kommissionen

(20. oktober 2003)

Om: Anerkendelse af Baskerlandet gennem undertrykkelse

I min skriftlige forespørgsel E-0645/03 (1) af 24. februar 2003 henviste jeg til de 634 politisk motiverede personer, der i 2002 blev arresteret i Baskerlandet.

Tidligt om morgenen den 8. oktober 2002 arresterede det spanske og det franske politi 34 personer på begge sider af den grænse, der deler vort land i to (vort interne jerntæppe). Lad mig minde om, at Tyskland i sidste uge kunne mindes trettenårsdagen for sin genforening, mens Baskerlandet stadig er sønderrevet: ingen anerkendelse overhovedet i den nordlige del under fransk styre og to separate administrationer under Kongeriget Spanien.

Forholder det sig, som antallet af fængslede over hele landet tyder på, sådan, at Baskerlandet kun kan vinde anerkendelse gennem undertrykkelse?

Vil Kommissionen vedtage et forslag til en fællesskabshandlingsplan til sikring af det baskiske folks eksistensret?

Svar afgivet på Kommissionens vegne af António Vitorino

(20. november 2003)

Kommissionen anser ikke de forhold, som det ærede medlem omtaler, for at høre ind under de kompetencer, som den har fået tildelt i henhold til traktaterne om Den Europæiske Union og om Det Europæiske Fællesskab.

(1) EUT C 11 E af 15.1.2004, s. 102.
DA Den Europæiske Unions Tidende CE 70/240

(2004/C 70 E/259)

SKRIFTLIG FORESPØRGSEL E-3225/03

af Richard Corbett (PSE) til Kommissionen

(31. oktober 2003)

Om: Direkte transmission fra tyrefægtning

Er Kommissionen af den opfattelse, at Spanien håndhæver Rådets direktiv 89/552/EØF (1) korrekt? Direktivet kræver i artikel 22, at »medlemsstaterne træffer passende foranstaltninger med henblik på at sikre, at de tv-radiospredningsorganer, som hører under deres myndighed, ikke udsender programmer, som i alvorlig grad kan skade mindreåriges fysiske, mentale eller moralske udvikling, herunder navnlig programmer, som indeholder pornografi eller umotiveret vold«?

Er Kommissionen opmærksom på, at spansk TV sender tyrefægtninger på tidspunkter i løbet af dagen hvor det er sandsynligt at børn ser fjernsyn?

Svar afgivet på Kommissionens vegne af Viviane Reding

(28. november 2003)

Kommissionen er bekendt med det problem, som det ærede medlem nævner, og undersøger i øjeblikket, hvorvidt udsendelsen af sådanne programmer er i overensstemmelse med bestemmelserne i Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv- radiospredningsvirksomhed.

(1) EFT L 298 af 17.10.1989, s. 23.
DA Den Europæiske Unions Tidende CE 70/162

(2004/C 70 E/171)

SKRIFTLIG FORESPØRGSEL P-2914/03

af Mario Borghezio (NI) til Kommissionen

(29. september 2003)

Om: Prodis udtalelser om Arafat falder uden for hans beføjelser

Af hvilken grund har Prodi overskredet sine beføjelser og som formand for Europa-Kommissionen udtalt, at terroristen Arafat nødvendigvis må være EU's samtalepartner?

Er sådanne udtalelser ikke i modstrid med den klare bestemmelse i EU-traktatens artikel 13, hvorefter udenrigspolitikken henhører under Rådets beføjelser?

Svar afgivet på Kommissionens vegne af Romano Prodi

(6. november 2003)

Det ærede medlem er ganske givet klar over, at formanden for Europa-Kommissionen offentligt har refereret til den erklæring, der blev fremsat under Laeken-topmødet i december 2001, og som blev genfremsat af Rådet (udenrigsministrene) den 28. januar 2001, i følgende vendinger: »For at udrydde terrorismen og for at opbygge freden har Israel brug for Den Palæstinensiske Myndighed og dens folkevalgte præsident Yasser Arafat som forhandlingspartner«.
DA Den Europæiske Unions Tidende CE 70/180

(2004/C 70 E/188)

SKRIFTLIG FORESPØRGSEL E-2967/03

af Marie-Thérèse Hermange (PPE-DE) til Kommissionen

(8. oktober 2003)

Om: Europæisk børneombudsmand

ENOC, det europæiske netværk for børneombudsmænd, blev af Unicef stiftet i 1997 i Trondheim, Norge som forbindelsesorgan mellem de europæiske børneombudsmænd. Adskillige EU-medlemslande er på indeværende tidspunkt repræsenteret i netværket, nemlig Belgien, Danmark, Det Forenede Kongerige, Frankrig, Spanien, Sverige og Østrig.

Lande eller regioner med en uafhængig børneombudsmand kan deltage i netværket, hvis hovedformål er at forbedre respekten for børns rettigheder i Europa og føre opsyn med, om konventionen om børns rettigheder overholdes, samt at støtte individuelle og kollektive foranstaltninger på området og yde assistance i forbindelse med indførelsen af relevante politikker i de enkelte lande.

Netværket fungerer samtidig som forum for udveksling af oplysninger, erfaringer og idéer mellem de europæiske lande, navnlig gennem sammenlignende undersøgelser.

Vil Kommissionen udnævne en »europæisk børneombudsmand« for at gøre de foranstaltninger, der gennemføres i Europa, mere gennemskuelige og samtidig mere synlige? Udnævnelsen af en sådan børneombudsmand ville desuden fremme koordineringen af det europæiske netværk og utvivlsomt også forbedre forsvaret af børns interesser og behov.

Svar afgivet på Kommissionens vegne af António Vitorino

(19. november 2003)

Traktaternes nuværende udformning giver ikke Kommissionen det nødvendige retsgrundlag til at handle i overensstemmelse med det ærede medlems forslag med hensyn til at koordinere de aktiviteter, som udføres af ombudsmænd, medlemsstaterne har udnævnt.

Desuden fastholdt de 15 medlemsstaters ministre med ansvar for børn i deres konklusioner ikke muligheden for at udnævne en sådan europæisk ombudsmand på mødet i Lucca (Italien) den 25.-26. september 2003.

Kommissionen fik i april 2003 forelagt en anmodning fra ENOC om økonomisk støtte fra Kommissionen til at oprette et permanent sekretariat.

I sit svar til ENOC gennemgik Kommissionen udførligt finansieringsmekanismerne for driftstilskud og understregede, at udbetalingen af disse tilskud afhang af budgetmyndighedens godkendelse, dvs. Parlamentet og Rådet.

Hvis ENOC ønsker at modtage EU-tilskud, skal det sende en anmodning herom. ENOC har endnu ingen beslutning taget i denne henseende.
1.

I skrivelse af 18. marts 2003 (nr. 003411) fra OLAF's generalsekretær til den offentlige anklager i Paris hedder det under reference CMS nr. 10120021510 a) at der er foregået svigagtig virksomhed, som har skadet fællesskabsbudgettet, og som sandsynligvis er strafbar, b) at det af undersøgelserne er fremgået, at lederne af Planistat Europe SA, som har sæde i Paris, med aktiv medvirken af europæiske tjenestemænd står bag denne virksomhed, c) at det på grundlag af samtlige elementer i sagen er muligt at slå fast, at OLAF her står over for en omfattende udplyndring af Fællesskabets finanser, d) at Yves Franchet, direktør for Eurostat, og Daniel Byk, kontorchef i Eurostat, som begge er af fransk nationalitet, og som begge er tjenestemænd i Kommissionen i Luxembourg, sandsynligvis helt eller delvist står bag udformningen af det system, der anvendtes til udplyndringen.
DA Den Europæiske Unions Tidende CE 70/43

(2004/C 70 E/047)

SKRIFTLIG FORESPØRGSEL E-1479/03

af Maurizio Turco (NI) til Kommissionen

(2. maj 2003)

Om: Eksport af »kød af hornkvæg, fersk eller kølet« fra medlemsstater til Vatikanstaten og bestyrelse af kødsalget i Vatikanets indkøbscentral

I et interview, der i marts 2001 blev bragt i publikationen Eurocarni, udtalte indehaveren af virksomheden Guidoncarni i Torrevecchia (Rom), Ruggero Guidone, at »i 2000 fik virksomheden Unicarni fra Reggio Emilia overdraget salget af kød i Vatikanets supermarked, hvor ca. 10 000 personer, der har et særligt medlemskort, heriblandt indkøbere fra flere klostre, gør deres indkøb. Direktøren for Unicarni, Ildo Cigarini, har anmodet os om at bestyre køddiskene i Vatikanets indkøbscentral. Vi deltager med 30 % i selskabet Roma Carni 2000, der er oprettet til dette formål. Ligesom vi har også selskabet CIR Surgelati en andel. Det forventede årlige salg var på 15-20 mia. Måske endnu mere. Desværre er disse udsigter blevet kuldkastet af krisen«.

I 1998-2001 indførte Vatikanet fra EU 2 252 927 kg kød, som modtog den fastsatte eksportstøtte. Kødet blev eksporteret fra Belgien (57 984 kg), Irland (222 601 kg), Italien (804 447) og Nederlandene (1 167 894).

Kan Kommissionen oplyse følgende:

— Hvilke redskaber har EU — eller hvilke foranstaltninger har Den Italienske Republik truffet — for at forhindre, at Vatikanet — direkte eller indirekte — på EU's marked afsætter produkter, hvortil der ydes eksportstøtte?

— Eksporterer det selskab, som har fået overdraget bestyrelsen af kødsalget — eller de selskaber, som tilsammen udgør dette selskab — kød til Vatikanet direkte eller indirekte?
DA Den Europæiske Unions Tidende CE 70/223

(2004/C 70 E/240)

SKRIFTLIG FORESPØRGSEL E-3119/03

af Konstantinos Hatzidakis (PPE-DE) til Kommissionen

(22. oktober 2003)

Om: Overtrædelse af direktiv 1999/70/EF

Ifølge klager fra sammenslutningen af kontraktansatte i OTE (den græske telekommunikationsorganisation) bekendtgjorde OTE's administration 800 ledige stillinger i telefontjenesten, idet de satte en aldersgrænse på 30 år og derefter 26 år og således udelukkede de arbejdstagere, der allerede var ansat i den samme sektor, hvor de i årevis har dækket organisationens vedvarende behov, og som ville kunne ansættes i faste stillinger.

Kan Kommissionen oplyse, om denne praksis er i modstrid med direktiv 1999/70/EF (1), og hvis ja, hvilke foranstaltninger agter Kommissionen at træffe for at sikre overholdelsen af fællesskabsretten?

Svar afgivet på Kommissionens vegne af Anna Diamantopoulou

(20. november 2003)

I henhold til Rådets direktiv 1999/70/EF (2) om tidsbegrænset ansættelse skal en arbejdsgiver informere sine arbejdstagere med tidsbegrænset ansættelse om, hvilke ledige stillinger der kan søges i virksomheden, for således at sikre, at de gives samme mulighed for at få en fast stilling som andre ansatte. En sådan information kan ske ved en generel meddelelse, der opslås på et passende sted i virksomheden (§ 6, stk. 1). Direktivet fastsætter også et princip om ikke-diskrimination med hensyn til ansættelsesvilkår og fastslår, at bestemmelser, hvorefter der ved særlige ansættelsesvilkår kræves tilbagelagt en bestemt tjenesteperiode, skal være de samme for personer med tidsbegrænset ansættelse som for fastansatte, medmindre kravet om en forskellig ansættelsesperiode er begrundet i objektive forhold (§ 4, stk. 1 og 4). Direktivet fastsætter dog ikke, at tidsbegrænset ansatte skal have prioritet ved besættelse af ledige stillinger.

Det forhold, at de tidsbegrænset ansatte ikke havde prioritet ved besættelse af de ledige stillinger, er således ikke i sig selv en overtrædelse af direktivets bestemmelser. Reglerne om oplysning om ledige stillinger og tjenesteperioder er gennemført i Grækenland. Det bør derfor være de kompetente græske myndigheder, der vurderer, om den pågældende meddelelse om ledige stillinger fulgte reglerne.

(1) EFT L 175 af 10.7.1999, s. 43.

(2) Rådets direktiv 1999/70/EF af 28. juni 1999 om rammeaftalen vedrørende tidsbegrænset ansættelse, der er indgået af EFS, UNICE og CEEP.
DA Den Europæiske Unions Tidende CE 70/86

(2004/C 70 E/089)

SKRIFTLIG FORESPØRGSEL E-2337/03

af Christopher Heaton-Harris (PPE-DE) til Kommissionen

(16. juli 2003)

Om: Alkoholindtagelse i europæiske storbyer

Adskillige vælgere har udtrykt bekymring over måden, hvorpå englændere fremstilles i Europa. Deres bekymringer bunder hovedsageligt i, at unge rejser til udlandet på billige flybilletter for at tage på drukweekender.

Indsamler Kommissionen oplysninger om stigningen i voldelige handlinger i »turistede dele« af europæiske hovedstæder, som er opstået på grund af eller er forbundet med indtagelse af alkohol? Vil Kommissionen i givet fald videregive disse oplysninger?

Svar afgivet på Kommissionens vegne af António Vitorino

(6. oktober 2003)

Kommissionen indsamler ikke for indeværende oplysninger om antallet af voldshandlinger i »turistområderne« i Europas hovedstæder, som skyldes eller står i forbindelse med alkoholindtagelse.

Imidlertid mener Kommissionen, at det vil være nyttigt, hvis medlemsstaternes kompetente myndigheder, som er ansvarlige for at opretholde den offentlige orden på deres område, indsamler oplysninger til statistikker, således at det bliver muligt at vurdere problemets omfang korrekt og tage passende foranstaltninger.

Sådanne oplysninger kan blive relevante for den rapport, som Kommissionen er ved at udarbejde om de økonomiske og sociale omkostninger ved alkohol, som er en af prioriteterne i EF's sundhedsprogram for perioden 2003-2008.

Forebyggelse af kriminalitet, herunder alkoholkriminalitet, falder overvejende inden for lokale, regionale og nationale myndigheders kompetence. Eventuelle initiativer på EU-plan inden for dette område kan forventes at begrænse sig til udveksling af oplysninger og bedste praksis mellem de kompetente myndigheder som f.eks. det europæiske kriminalpræventive net, som koncentrerer sig om kriminalitet i byerne, blandt ungdommen og i forbindelse med narkotika.